b'\n_START_ARTICLE_\nDen tyske bondekrigen\n_START_PARAGRAPH_\nDen tyske bondekrigen (eller \xc2\xabBondeoppr\xc3\xb8ret\xc2\xbb) (1524\xe2\x80\x931525) var en blodig oppstand blant b\xc3\xb8ndene i det sydlige og midtre Tyskland, med sin bakgrunn i b\xc3\xa5de sosiale og religi\xc3\xb8se forhold. I samtiden mente man at 100\xc2\xa0000 liv gikk tapt, senere historieforskning mener at d\xc3\xb8dstallene var noe lavere og ikke oversteg 75\xc2\xa0000. Krigen endte med tap for b\xc3\xb8ndene.\n_START_SECTION_\nKrigens bakgrunn\n_START_PARAGRAPH_\nTil tross for at den knyttes s\xc3\xa5 n\xc3\xa6rt til reformasjonshistorien, var de dypereliggende \xc3\xa5rsaker til bondekrigen sikkert av \xc3\xb8konomisk art._NEWLINE_Frem til slutten av 1300-tallet var den tyske bonde i det store og hele i en fordelaktig posisjon, ogs\xc3\xa5 de som ikke eide sitt eget jordbruksland hadde relativt gode k\xc3\xa5r. Men forholdene ble gradvis verre. Samtidig som den alminnelige velstand \xc3\xb8kte, steg ogs\xc3\xa5 befolkningen, og dette sammenfalt i tid med at penge\xc3\xb8konomien ble utviklet og ble mer dominerende. Befolkningsveksten f\xc3\xb8rte til at byene overskygget landsbyene, og byene ut\xc3\xb8vde ogs\xc3\xa5 til tider herred\xc3\xb8mmet over store omliggende landomr\xc3\xa5der._NEWLINE_De internasjonale \xc3\xb8konomiske forhold virket ogs\xc3\xa5 negativt inn p\xc3\xa5 landbefolkningens k\xc3\xa5r. N\xc3\xa5 kom det store mengder edle metaller fra gruvene i Mexico, Peru og Tyskland, slik at myntverdien p\xc3\xa5 kort tid ble halvert samtidig som prisene steg. I Th\xc3\xbcringen ble prisen p\xc3\xa5 markedsvarer som ull fordoblet, men handelsvarenes pris ble femdoblet. Men jordleien ble ikke billigere, og l\xc3\xb8nningene ble ikke \xc3\xb8ket. Fyrster og landherrer tapte penger og pr\xc3\xb8vde \xc3\xa5 b\xc3\xb8te p\xc3\xa5 det med hardere skattlegging. De utvidet sin myndighet, \xc3\xb8kte leilendingenes arbeidsplikt, pr\xc3\xb8vde \xc3\xa5 avskaffe markedsforeningene og b\xc3\xb8ndenes nedarvede landrettigheter, og begynte \xc3\xa5 ta seg h\xc3\xb8yt betalt for bruk av skog, vann og beitemark._NEWLINE_De klasser som p\xc3\xa5 sett og vis levde av b\xc3\xb8ndenes arbeidskraft, ble ogs\xc3\xa5 mer omfattende: Fyrster, adel, embedsmenn, patrisiere (byborgere) og klerus fikk en vesentlig grad av sin inntekt fra b\xc3\xb8ndene ved tiender, skatter, toll, renter, leie og arbeidsplikt. Rettsvesenet kunne ikke stanse denne utpressingen. \xc3\x98kte utgifter til det milit\xc3\xa6re og til lokale styringsorganer presset ogs\xc3\xa5 skattene i v\xc3\xa6ret._NEWLINE_Dette f\xc3\xb8rte til sterk forbitrelse, s\xc3\xa6rlig i W\xc3\xbcrttemberg og Bayern. I tillegg kom nye keiserlige skatter. B\xc3\xb8ndene hadde det verst s\xc3\xa6rlig i de mindre sm\xc3\xa5statene, der landherren ogs\xc3\xa5 var statsoverhode og \xc3\xb8nsket \xc3\xa5 leve fyrstelig._NEWLINE_Ikke bare b\xc3\xb8nder men ogs\xc3\xa5 byboere og lavadel tok del i det store oppr\xc3\xb8ret som kalles \xc2\xabbondekrigen\xc2\xbb. Det var bare de mindre byene som delte b\xc3\xb8ndenes k\xc3\xa5r, og dermed m\xc3\xa5 man s\xc3\xb8ke tildels andre forklaringer p\xc3\xa5 at st\xc3\xb8rre byer som Frankfurt, W\xc3\xbcrzburg og Mainz ogs\xc3\xa5 sluttet seg til oppstanden. \xc3\x98konomiske forhold strekker ikke til som forklaring. Det m\xc3\xa5 antas at byene og adelen hadde sine egne grunner, og at \xc3\xa5rsakene til misn\xc3\xb8yen varierte fra tilfelle til tilfelle._NEWLINE_Fra slutten av 1500-tallet hadde store politiske reformbevegelser vokst frem, men p\xc3\xa5 grunn av landsherrenes selviskhet slo alle fors\xc3\xb8k p\xc3\xa5 \xc3\xa5 styrke sentralmakten feil. Riksdagen i N\xc3\xbcrnberg hadde fullstendig paralysert den keiserlige administrasjon._NEWLINE_Noen av oppr\xc3\xb8rerne \xc3\xb8nsket \xc3\xa5 reformere keiserd\xc3\xb8mmet. Den politiske uro ble forsterket av den religi\xc3\xb8se. I syv \xc3\xa5r hadde Luthers bevegelse skaket folkets religi\xc3\xb8se overbevisninger i deres grunnvoller. Hans tale om kristenmenneskets frihet hadde bidratt til gj\xc3\xa6ringen, selv om Luther hadde ment noe annet med ordene. Motstanderne av den nye l\xc3\xa6re betraktet Luther som den som instigerte oppr\xc3\xb8ret, og b\xc3\xb8ndene selv vendte seg til ham i den overbevisning at de bare fulgte hans l\xc3\xa6re._NEWLINE_Det er ikke overraskende at oppr\xc3\xb8ret br\xc3\xb8t ut rett f\xc3\xb8r utgangen av 1524. H\xc3\xa5pet om en nasjonal forsoning og kirkelig reform hadde f\xc3\xa5tt en knekk, keiseren hadde avlyst riksr\xc3\xa5det som var blitt innkalt til m\xc3\xb8te i Speyer den 1. september 1524._NEWLINE_Allerede mellom 1492 og 1500 hadde det v\xc3\xa6rt sporadiske oppr\xc3\xb8r i Allg\xc3\xa4u, Elsass og i bisped\xc3\xb8mmet Speyer, men de var blitt forr\xc3\xa5dt og sl\xc3\xa5tt ned. \xc2\xabFattig-Konrads\xc2\xbb oppr\xc3\xb8r mot hertug Ulrich av W\xc3\xbcrttembergs brutale skattlegging av b\xc3\xb8ndene, og konf\xc3\xb8derasjonen av vendiske b\xc3\xb8nder i K\xc3\xa4rnten, Krain og Steiermark var ogs\xc3\xa5 blitt knust av herskerne der.\n_START_SECTION_\n\xc2\xabDe tolv artikler\xc2\xbb\n_START_PARAGRAPH_\nDen store bondeoppstanden ble innledet i den sydlige delen av Schwarzwald. Det var den klarsynte Hans M\xc3\xbcller av Bulgenbach som ledet det, og som oppr\xc3\xb8ret spredte seg til Schwaben, Franken og Elsass ble oppr\xc3\xb8rerne sterkere og sterkere. De ansporet til uroen ved \xc3\xa5 vise til l\xc3\xb8fter gitt i de s\xc3\xa5kalte \xc2\xabtolv artikler\xc2\xbb._NEWLINE_Hvor disse artiklene kom fra, er uklart. Man har foresl\xc3\xa5tt at forfatteren var enten pastor Schappler i Memmingen (se kart), i s\xc3\xa5 fall den 20. mars 1525, eller Sebastian Lotzer, eller sognepresten i Waldshut, Balthasar Hubmaier, som var under Thomas M\xc3\xbcntzers innflytelse._NEWLINE_I disse artiklene ble b\xc3\xb8ndenes krav for f\xc3\xb8rste gang enhetlig formulert. Kravene var \xc3\xb8konomiske, sosiale og religi\xc3\xb8se. Rentesatsene, pliktarbeidet for landherren og rettsb\xc3\xb8tene m\xc3\xa5tte mildnes, gamle tyske \xc3\xb8konomiske ordninger gjeninnf\xc3\xb8res (som fri rett til beitemark, fiske og jakt). Ettersom Kristus hadde skapt alle mennesker frie m\xc3\xa5tte livegenskap avskaffes, men lydighet til myndighet innsatt av Gud m\xc3\xa5tte respekteres. P\xc3\xa5 religionens omr\xc3\xa5de krevde artiklene at folket m\xc3\xa5tte ha rett til \xc3\xa5 velge sine egne hyrder og at prestene skulle forkynne det rene og sanne evangelium._NEWLINE_Artiklene hadde alts\xc3\xa5 en viss moderasjon, man s\xc3\xb8kte ikke \xc3\xa5 omkalfatre alle sosiale forhold. Men som i s\xc3\xa5 mange andre store oppr\xc3\xb8r ble ikke den moderasjon som var uttrykt i teori gjennomf\xc3\xb8rt i praksis._NEWLINE_Det f\xc3\xb8rste store slaget i bondekrigen stod ved Leipheim (se kart) den 4. april, hvor b\xc3\xb8ndene led nederlag. Etterhvert skulle imidlertid krigslykken snu seg til b\xc3\xb8ndenes fordel.\n_START_SECTION_\nOvergrep griper om seg\n_START_PARAGRAPH_\nDe oppr\xc3\xb8rere som ble anf\xc3\xb8rt av vertshusverten Georg Metzler, ridderen Florian Geyer, Wendel Hipler, J\xc3\xa4cklein Rohrbach eller ridderen G\xc3\xb6tz von Berlichingen hengav seg ofte til mord og \xc3\xb8deleggelser. Blant overgrepene var det grufulle drapet av greven av Helfenstein den 16. april 1525.\n_START_SECTION_\nFyrstene p\xc3\xa5 defensiven\n_START_PARAGRAPH_\nTidlig i mai seiret b\xc3\xb8ndene overalt hvor det kom til sammenst\xc3\xb8t med adelen. Biskopene av Bamberg og Speyer, abbedene av Hersfeld og Fulda, kurfyrsten av Pfalz og andre kom alle sammen med alle mulige slags konsesjoner. Men oppr\xc3\xb8ret var p\xc3\xa5 h\xc3\xb8yden, og lederne beruset av fremgangen. Flere byer sluttet seg til, og et felles kanselli med dyktige og velorganiserte b\xc3\xb8nder ble etablert i Heilbronn. De planla \xc3\xa5 styrte sine politiske motstandere fyrstene, og ville reorganisere hele riket._NEWLINE_Planen var \xc3\xa5 styrke keisermakten og svekke fyrstenes makt. Kirkens eiendommer skulle sekulariseres og benyttes for \xc3\xa5 kompensere f\xc3\xb8ydalherrene. Reformene skulle gjennomf\xc3\xb8rs under keiserens myndighet, man skulle f\xc3\xa5 fellesnormer for vekt og mynt, avskaffelse av toll, gjeninnf\xc3\xb8ring av tysk rett i domstolene, og s\xc3\xa5 videre.\n_START_SECTION_\nLuther oppildner fyrstene\n_START_PARAGRAPH_\nMen sm\xc3\xa5fyrstene forente n\xc3\xa5 sine krefter og Luther oppmuntret dem i deres forehavende \xc3\xa5 sl\xc3\xa5 ned oppr\xc3\xb8ret. I april hadde han g\xc3\xa5tt inn for fred og skjelnet mellom berettigede og uberettigede krav. N\xc3\xa5 forandret han mening. Thomas M\xc3\xbcnzers og Heinrich Pfeifers fanatiske horder spredte \xc3\xb8deleggelse i Th\xc3\xbcringen med ild og sverd, og la \xc3\xb8de klostrene i Harz-omr\xc3\xa5det og i Th\xc3\xbcringer Wald (Michaelstein, Ilsenburg, Walkenried, Kelbra, Donndorf, Rossleben, Memleben, og Reinhardsbrunn)._NEWLINE_Luther s\xc3\xa5 for seg at stat, kirke, eiendom og familie stod i fare, og den 6. mai oppfordret han fyrstene i skriftet \xc2\xabMot b\xc3\xb8ndenes myrdende og r\xc3\xb8vende bander\xc2\xbb til \xc3\xa5 gj\xc3\xb8re sin plikt og sl\xc3\xa5 oppr\xc3\xb8rerne ned som gale hunder. \xc2\xabStikk, sl\xc3\xa5, drep .. D\xc3\xb8r du, s\xc3\xa5 vel deg! En saligere d\xc3\xb8d kan du aldri f\xc3\xa5, for du d\xc3\xb8r i lydighet mot Guds ord og befaling (Rom 13,1) og i kj\xc3\xa6rlighetens tjeneste for \xc3\xa5 redde din neste ut av helvetes og djevelens b\xc3\xa5nd.\xc2\xbb\n_START_SECTION_\nOppr\xc3\xb8ret nedkjempes\n_START_PARAGRAPH_\nM\xc3\xbcntzers horder ble beseiret den 15. mai n\xc3\xa6r Frankenhausen (se kartet) av en konf\xc3\xb8derasjon av fyrstene av Sachsen, Braunschweig, Hessen og Mansfeld. M\xc3\xbcntzer ble henrettet. Omtrent samtidig ble oppstanden s\xc3\xb8r i Tyskland nedkjempet. I Elsass ble b\xc3\xb8ndene beseiret den 17. mai i slaget ved Zabern (se kart) av hertug Anton av Lothringen. Oppr\xc3\xb8rerne fra Odenwald og Rothenburg ble knust den 2. og 4. juni ved Ingolstadt), og den 7. juni m\xc3\xa5tte W\xc3\xbcrzburg kapitulere. I W\xc3\xbcrttemberg ble nedkjempet i slagene ved Sindelfingen og B\xc3\xb6blingen (se kart) den 12. juni av den schwabiske liga. Ved Rhinen tok det lenger tid; det siste slaget under bondekrigen stod ved Pfeddersheim (se kart) den 24. juni 1525._NEWLINE_Etter nederlaget ble b\xc3\xb8ndenes situasjon til \xc3\xa5 begynne med vesentlig d\xc3\xa5rligere, fordi det ble innf\xc3\xb8rt krigsrett og mange ble henrettet (60 i W\xc3\xbcrzburg, og 211 til i det \xc3\xb8vrige Franken). Men p\xc3\xa5 lengre sikt ble forholdene stabilisert._NEWLINE_Men oppr\xc3\xb8ret hadde gitt seierherrene noe \xc3\xa5 tenke p\xc3\xa5. B\xc3\xb8ndenes k\xc3\xa5r ble ikke forverret, men de ble heller ikke vesentlig bedre. Bare unntaksvis ble det innf\xc3\xb8rt noen av de reformene som b\xc3\xb8ndene hadde kjempet for, som i Baden og i Tirol.'